arnastofnun/IGC-2024 huggingface dataset:
Misrétti Geirs minnkar

Samkvæmt Efnahags- og framfarastofnuninni OECD er ójafnaðarstuðullinn GINI fremur lágur á Íslandi. Jöfnuður er því frekar mikill. Á stjórnartíma Geirs H. Haarde jókst hins vegar ójöfnuður. GINI-stuðullinn fór úr 24 stigum í 30, sem felur í sér gífurlega breytingu. Síðan stjórn Jóhönnu Sigurðardóttur tók við, hefur stuðullinn lækkað aftur. Mælingar af þessu tagi eru annmörkum háðar, þegar ríki eru borin saman. En þær hafa mikið gildi, þegar tímabil eru borin saman. Við getum slegið föstu, að ríkisstjórn Geirs var stjórn vaxandi misréttis. Og að ríkisstjórn Jóhönnu er stjórn vaxandi jafnaðar.
Refsing þurrkuð út

Afgreiðsla kerfisins á refsingu fyrstu útrásarbófanna segir okkur, hvernig refsing allra hinna verði. Fangavist verður breytt í samfélagsþjónustu, sem verður bara sjötti hluti dómsúrskurðarins. Daníel Þórðarson og Stefnir Agnarsson fengu sex mánaða fangelsi fyrir umboðssvik. Fangelsismálastofnun breytti dóminum í eins mánaðar samfélagsþjónustu, sem þeir geta inn af hendi utan vinnutíma. Refsingin er þannig nánast þurrkuð út. Þannig virkar kerfið eins og skjaldborg. Ekki skjaldborgin fræga og torfundna um almenning. Þetta verður skjaldborgin um gæludýr kerfisins, um útrásarbófana. Um yfirstéttina.
Þeir rotta sig saman

Ræningjar þjóðarauðs rotta sig saman gegn tilraunum til réttlætis. Sigruðu í forsetakosningunum. Næsta bráð verður uppkastið að nýrri stjórnarskrá. Ólafur Ragnar mærði þá gömlu við innsetningu sína í gær. Kvótagreifar munu fjármagna þessa baráttu eins og alla baráttu gegn hagsmunum þjóðarinnar. Pólitískir bófaflokkar fatta, að fólk þjáist af pólitískri heimsku. Kunna lagið á að strjúka fólki og klappa því, meðan það er rænt og ruplað. Munu á öllum valdastólum leggja stein í götu nýrrar stjórnarskrár. Gera það í sumar á Bessastöðum og í Hæstarétti. Og taka síðan við stjórnarráðinu að vori.
Sigur þjóðrembunnar

Þjóðremba sigraði í forsetakosningum ársins. Ólafur Ragnar Grímsson er meira en nokkru sinni fyrr baðaður í þjóðrembu. Pólitíkusar eru þegar að draga af þessu lexíu. Sumir eru þjóðrembdir að eðlisfari, svo sem Ögmundur Jónasson. Aðrir af hagkvæmni, svo sem Árni Johnsen. Formenn bófaflokka hrunsins munu vefja sig fánanum og kyrja þjóðsönginn. Slíkt hefur löngum verið dulargervi pólitískra bófa og er enn. Hagkvæmast er að strjúka þjóðinni, meðan hún er rænd og rupluð. Við munum sjá það í næstu þingkosningum og forsetakosningum. Umboðsmenn kvótagreifa munu í auknum mæli hafa sitt fram í skjóli þjóðrembu.
Handóðir fræðingar

Gera ber forstjóra og verkfræðinga Landsvirkjunar og Orkustofnunar ábyrga fyrir tjóni og kostnaði, sem þeir valda. Eins og handóð börn ryðjast þeir með ýtur, bora og gröfur um viðkvæm svæði. Jafnvel þau, sem eru í biðflokki rammaáætlunar, svo sem neðri hluta Þjórsár. Eyða hundruðum milljóna króna í að spilla svæðum, sem ekki er víst, að verði notuð. Yfirleitt fara þessir jarðvöðlar um eins og naut í flagi, án tillits til umhverfisins. Svo heimta þeir orkuver út á, að svo og svo mikill kostnaður sé útlagður. Þessi hegðun er gersamlega ábyrgðarlaus. Verður aðeins stöðvuð með persónuábyrgð þeirra.
Ný blaðra nálgast

Þegar keyptir hafa verið 5373 nýir bílar janúar-júní 2012, er óhætt að segja kreppuna að baki. Þegar atvinnuleysi minnkar stöðugt og nálgast tölu þeirra, sem ekki vilja vinna, er óhætt að segja kreppuna að baki. Þegar bara er hægt að manna sumar greinar með erlendu vinnuafli, er óhætt að segja kreppuna að baki. Er gjaldeyriseyðsla okkar í ferðum erlendis jafnast á við sprengingu í tekjum af komu ferðamanna til landsins, er óhætt að segja kreppuna að baki. Þegar 220 nýir LandCruiser bílar hafa verið fluttir inn á árinu, er óhætt að segja kreppu auðmanna að baki. Allt stefnir óðfluga í nýja efnahagsblöðru.
Skattar í ósamræmi

Misræmi er í birtingu fjölmiðla upp úr skattskrám. Sýnir, hversu ranglátt er að reikna tekjur af fé vægar til skatts en tekjur af vinnu. Fé er ekki að neinu leyti æðra eða merkara en vinna. Hvort tveggja á að reiknast eins til tekjuskatts og útsvars. Þetta er allt innkoma, hvort sem hún stafar af vinnu eða fé. Ríkisstjórnin hefur að vísu hækkað fjármagnstekjuskatt, en ekki til jafns við vinnutekjuskatt. Viðheldur þannig forrétti auðstéttar, sem líka birtist í afskriftum lána. Væri þó í sátt við þjóðarvilja að slétta skattana út. Með því má lækka tekjuskatt og útsvar af vinnu. En auðstéttin ræður för.
Þjóðarsálarkjarninn

Varla má ég lasta tilraunir greifans á Bessastöðum til að nudda sér utan í handboltaliðið á ólympíuleikunum. Þorgerður Katrín fór tvisvar á leikana í Kína til að nudda sér utan í liðið. Þetta eru ær og kýr pólitíkusa. Sérstaða Ólafs Ragnars er hin sama og í útrásinni, hæst stemmd sem fyrr: “Í okkar augum er handbolti ekki aðeins íþrótt, heldur kjarni þjóðarsálarinnar.” Það var og. Sama upphafning og þegar hann sagði siðblinda og gíruga ofurbófa útrásarinnar vera séríslenzka kynslóð sigurvegara í alþjóðlegri kaupsýslu. “You aint seen nothing yet” froða stjórnmálaskúma að hætti ársins 2007.
Grátt leikið Mývatn

Kísiliðjan lék Mývatn grátt, spillti botni, rýrði silungastofn, áður en hún rúllaði beint á hausinn. Landbúnaður hefur líka tekið sinn toll með notkun sinni á hættulegum gerviáburði og skordýraeitri. Ferðaþjónustan hefur tekið þátt í þessari atlögu að einu merkasta fyrirbæri landsins. Mývatn var til skamms tíma frjó uppspretta silungs og heimkynni fleiri andategunda en aðrir staðir heimsins státa af. Tímabært er fyrir Mývetninga að venda sínu kvæði í kross og friða vatnið. Hefja ber vistvænan ferðabúskap í stað hömlulítillar rányrkju. Sennilega má bjarga Mývatni sem sérhæfðum og dýrum ferðamannastað.
Vinsæli Alþýðuflokkurinn

Þótt Samfylkingin sé í keng, er smæðin ekki slík, að hún minni á Alþýðuflokk gamalla tíma. Hef ekki trú á nýjum Alþýðuflokki sem lausn Samfylkingarfólks. Skrítnast er, að það eru einmitt Blair-istar, sem tala um Alþýðuflokkinn sem lausn. Voru þó fremstir í að breyta Samfylkingunni í klapplið útrásarvíkinga í stjórn Geirs Haarde. Komu til ríkis undir handarjaðri Ingibjargar Sólrúnar Gísladóttur, sem var laus við skandínavískan kratisma. Skjólstæðingar hennar vilja sjálfir leysa Jóhönnu Sigurðardóttur af hólmi. Kratismi þeirra og hjal um nýjan Alþýðuflokk er hvort tveggja marklaust skart með stolnum fjöðrum.
Litli Pútín afhjúpaður

Nokkrar stúlkur í hljómsveitinni Pussy Riot gerðu litla leyniþjónustukallinn í Rússlandi að athlægi um heim allan. Vladimir Pútín hefur verið afhjúpaður sem enn einn harðstjóri Rússlands og sá veikasti í röðinni. Hyggst fá þær dæmdar í margra ára fangelsi fyrir gróft orðbragð. Hefur dregið þær fyrir sama dómstól og þann, sem tók Mikail Khodorovski í gegn. Pútín hefur látið Dúmuna setja lög um bann við borgaralegri óhlýðni. Það er von, að íslenzkir dólgar á borð við Davíð og Ólaf Ragnar vilji halla sér að slíkum herrum og hliðstæðum ráðamönnum Kína. Fremur en lýðræðissinnum. Sækjast sér um líkir.
Óttinn nagar og lamar

Verkaskipti manns og hests biluðu, er við ultum í vor, ég viðbeinsbrotnaði. Fór að hugsa um fótaforráð hesta og varð hræddur. Vont er að vera hræddur, óttinn nagar og lamar. Þannig eru margir kjósendur, hræddir um vinnu sína og framtíð. Sjómenn og þorpsbúar slefa sem hundar utan í kvótagreifa, er skrúfa fyrir vinnu að vild. Var sjálfur aldrei hræddur í starfi, enda oft rekinn. Ógerlegt er að starfa sem hræddur ritstjóri, óttinn nagar og lamar. Til að sigrast á óttanum um beinbrot fór ég í ferð með hrossarekstur yfir grjót og urðir á Kili og náði aftur hugarró þess, sem ekki óttast um framtíð sína.
Grunsamlegt eða ruglað?

Kaupi ekki þau rök, að kínverskur Nubo megi ekki eignast 300 hektara land á Grímsstöðum á Fjöllum. Engan Íslending veit ég ásælast land í Kína. Sé ekki, að nein gagnkvæmni komi þessu máli við. Fullyrðingar um annarleg sjónarmið að baki eru ekki trúverðugar, allra sízt tenging við Norðurhafa-siglingar. Þær flokkast undir vænisýki. Hins vegar eru hugmyndir Nubo um nýtingu lands nánast óðs manns æði. Ljótt væri af gráðugum Húsvíkingum að reyna að hafa fé af rugluðum Kínverja, er vill brenna kínverskum peningum á Íslandi. Hingað til hefur þó ekki verið til siðs hér að hafa vit fyrir fjárglæframönnum.
Lærisveinar að nýju

Endurnýjaði kynni mín af hestaferðagarpinum Hjalta Gunnarssyni á Kjóastöðum. Fór með honum með rekstur hrossa fram og til baka um Kjöl til Skagafjarðar. Eins og ég fór með honum fyrir aldarfjórðungi. Þá vorum við hjónin að stíga okkar fyrstu skref í slíkum ferðum og ég lærði mikið af honum. Við áttum þá fáa hesta og vorum upp á verktaka Íshesta og Eldhesta komin. Lærði þá mest af Bjarna Eiríki Sigurðssyni á Torfastöðum. Síðan eignuðumst við fleiri og betri hesta og fórum í ferðir með Fáki. Loks varð ég leiðsögumaður hópa og fararstjóri. Nú erum við orðin gömul, farin að fljóta með verktökum að nýju.
Aftur á fésbók

Var í tvær vikur á fjöllum í fríi frá fésbók. G3 sambandið á farsíma er svo lélegt á öræfum, að ég náði bara sambandi við léttar síður. Gat bloggað, því að svæði mitt er einfaldur gagnagrunnur með leitarvél. Gerir bara ráð fyrir texta, ekki myndum, skrauti eða öðrum fiffum. Fésbók er hins vegar afar þung á neti, full af óþörfu rusli. Saknaði hennar lítið, byrja samt á henni aftur núna, kominn til byggða. Þar eru vinir og kunningjar og ekki síður þeir, sem einkum vilja andmæla texta mínum. Þeir eru mér mikilvægir, þótt ég veiti fá andsvör. Tek bara þátt í umræðu, þegar hún gefur gott tilefni til rökræðu.
Þrír jafnir þriðjungar

Það einfaldar fyrir mér heimsmyndina að skipta þjóðinni í þrjá jafna flokka. Þriðjungur kýs Flokkinn, annar þriðjungur kýs hina fjórflokkana, sá þriðji er opinn fyrir öðru. Kosningar snúast um að krækja í síðasta þriðjunginn. Sjálfstæðismönnum verður ekki rokkað, þeir kjósa Flokkinn, þótt upp kæmist um mannát leiðtoganna. Kjósendur hans hindra uppgjör þjóðarinnar við gerðir flokksins. Þeir eru plága okkar. Síðast kræktu hinir fjórflokkarnir í mikið af opnu kjósendunum. Hafa spilað illa og misst það fylgi út í óvissuna. Í næstu kosningum verða færi fyrir nýja flokka að gramsa í þriðjungi kjósenda.
Sjálfstraust fréttabarna

Íslenzkukunnátta nýjustu fréttabarnanna er þessi: “Hann kom eins og þjófur úr heiðskíru lofti. Hann kom eins og þruma á nóttu. Hann kom eins og elding úr sauðaleggnum.” Þau þekkja ekki gömul spakmæli. Þau rugla tíðum, föllum og kynjum. Hafa setningar svo langar, að í síðari hlutanum muna þau ekki, hvað þau sögðu í fyrri hlutanum. Einkum elska þau þó klisjur, einkum nýlegar klisjur úr íþróttaheimum. Ekkert af þessu er þó eins alvarlegt og sjálft sinnuleysi þeirra um íslenzkt mál. Hroki þeirra er svo eindreginn, að þau telja sér alla vegi færa. Eindregið sjálfstraust er banabiti fréttabarna.
Þess vegna styð ég Evrópu

Ef við göngum í Evrópusambandið, lækka og hverfa tollar á mat. Í staðinn fær landbúnaðurinn heimskautastyrki. Matarverð mitt lækkar um 15-20%, sem ræður úrslitum um hag fjölskyldunnar. Um leið batnar vöruúrval áþreifanlega. Líka lækka vextir verulega strax og síðan meira, þegar við tækjum upp evru. Úr sögunni verða séríslenzkir ofurvextir eins og ýmis önnur íslenzk vitleysa. Viðskiptakostnaður fyrirtækja lækkar verulega og hagur fyrirtækja batnar. Erlendar fjárfestingar aukast og atvinna eflist þar með. Evrópskar framfarir munu eiga greiðari og hraðari leið inn í hina ömurlegu stjórnsýslu Íslands.
Ég hætti við ellina

Hélt mig vera orðinn gamalmenni eftir hjartauppskurð í fyrra og viðbeinsbrot í vor. Hafði mig þó í tveggja vikna hestaferð á fjöllum. Fram og aftur um Kjalveg forna, frá Kjóastöðum í Biskupstungum til Mælifells í Skagafirði. Dagleiðir voru svosem ekki ógnvænlegar, um 30 kílómetrar á dag. Lifði af og fattaði, að ég er ekki orðinn of gamall til að lifa. Næsta sumar vil ég taka svipaða rispu um Löngufjörur. Kominn aftur til upphafsins, þegar við hjónin fórum mest verndað með Íshestum og Eldhestum. Í millitíðinni forframaðist ég í fararstjóra og leiðsögumann, en erum nú aftur orðin óbreytt hjá Íshestum.
Fótum sínum forráð

Engum er hleypt á meira ófæra vegi, urð og grjót. Samt missa hestarnir ekki fótanna, jafnvel ekki á tölti. Engar verur þekki ég fótvissari. Eru eins hæfir til síns brúks og venjulegir Íslendingar eru óhæfir til síns brúks. Mannfólkið í landinu kann alls ekki fótum sínum forráð. Ótal dæmi sanna það. Í könnunum biðja kjósendur um ríkisstjórn hrunverja. Í kosningum endurvelja menn forseta úr andrúmslofti ársins 2007, landsins mesta sölumann snákaolíu. Við erum svo sem ekki heimsk í öllu, en mikill meirihluti er heimskur í að sjá pólitískum fótum sínum forráð. Enda eru hestarnir miklu skemmtilegri.
Gullfoss plús, Geysir mínus

Stígakerfið við Gullfoss er orðið til fyrirmyndar, stendur undir tugþúsundum gesta um helgar að sumarlagi. Stígatimbrið verður þó oft hált að vetrarlagi og veldur þá slysum. Vara þarf skýrar við þeim. Bílaplönin hafa einnig verið stækkuð verulega. Kaffistofan getur þjónustað hundruð matargesta og þúsundir annarra viðskiptavina á degi hverjum. Þetta eru miklar framfarir, mun meiri en við Geysi, þar sem stígakerfið er hálfkarað og illa við haldið. Á báðum stöðum ætti þó rekstur veitinga og annarrar þjónustu einn og sér að geta staðið undir endurbótum á svæðinu. Svo mikil er umferð erlendra gesta orðin.
Orrahríð ímyndana

í fyrra sættum við langri orrahríð fjölmiðla og samtaka óráðsíumanna undir tunnuslætti á torgum. Tugþúsundir fjölskyldna eru sagðar fara á vonarvöl vegna skulda. Sannleikurinn er annar. Níu af hverjum tíu greiða skuldir eðlilega. Sumir með lækkun höfuðstóls, lengingu lánstíma eða greiðslujöfnun. Úrræðin eru að virka og hafa virkað um skeið. Vandinn, sem fjölmiðlar og óráðsíumenn og tunnuslagarar básúnuðu, er bara fá prósent. Okkur vantar ekki endalaus úrræði, heldur lyklalög og mannleg gjaldþrotalög. Engan skal undra, þótt ekki komist allir klakklaust frá einstæðu hruni bankanna og krónunnar.
Lúxus fjallaskálar

Fjallaskálarnir við Ströngukvísl og Galtará sýna framtíð skála í fyrirséðri fjölgun ferðamanna. Fyrst voru slíkir skálar ætlaðir haustleitarmönnum til skjóls, en hafa smám saman verið leigðir ferðamönnum, fyrst að sumri og nú einnig að vetri. Þessu fylgja auknar kröfur, um heitt vatn, sturtur, meira rými, betri hestahólf, heysölu, betra símasamband, fastan staðarhaldara og svo framvegis. Skálarnir tveir á Eyvindarstaðaheiði Kjalvegar marka spor frá gömlu skálunum fyrir haustleitarmenn yfir í lúxusskála fyrir ferðamenn á öllum tímum árs. Fjölgun slíkra skála dreifir auknum straumi ferðamanna.
Fínn staður Hofsós

Sundlaugin á Hofsósi er frábær, forgöngukonum til sóma. Hönnunin er í senn látlaus og snjöll. Lágreist húsið neðan götu þekkist bara á bílafjölda á stæðinu fyrir ofan. Mesta kúnstin er að leiða saman haf og laug í samfellda heild. Laugin er virði heimsóknar til Hofsóss. Þar er miðbæjarkvos gamalla húsa með ýmsum söfnum, þar sem Vesturfararsetur er þekktast. Á torgið við miðbæjarbrúna vantar skilti, sem segir skýrt, hvar hvert safn sé til húsa. Verra er ástandið í Sögusafni íslenzka hestsins á Hólum, þar sem aðeins einn komst inn í einu, því vörður lokaði safninu meðan hann talaði við gestinn.
Ólíft fyrir kjósendum

Þjóð, sem er fær um að endurvelja sér Ólaf Ragnar Grímsson sem forseta er fyllilega fær um að endurvelja sér Sjálfstæðisflokkinn til stjórnarforustu. Það sýna líka kannanir. Að svo miklu leyti sem kjósendur hafna bófaflokknum, þá styðja þeir aðra anga fjórflokksins. Ný framboð hafa ekki kveikt í hjarta kjósenda. Í baráttu forsetaefna kom berlega í ljós, að hér á landi er ólíft fyrir kjósendum. Þeir hindra vitræn stjórnmál, hlaupa eftir lýðskrumurum og sölumönnum snákaolíu. Þingmenn þurfa ekki að láta staðreyndir trufla sig, heldur láta bara vaða á súðum. Vanþroska þjóð sér fótum sínum ekki forráð.
Heimurinn er úr sykri

Sykur er alls staðar. Framleiðendur matvæla hafa fyrir löngu áttað sig á beinu sambandi sykurmagns og vinsælda. Sykur er jafnvel í sósum og súpum. Aspartam og sakkarín eru auðvitað sæta, meira að segja óvenju mögnuð dísæta. Í mörgum unnum kjötvörum er sykur, til dæmis í sumu áleggi. Dósamatur er almennt sykraður. Ekki þarf að segja þér, að allt kex, allar kökur og tertur eru fleytifullar af sykri, einnig ís og afurðir Mjólkursamsölunnar. Þú þarft að taka ábyrgð á sjálfum þér í heimi, þar sem sykur flæðir um alla afkima. Settu þér skýra reglu um, hvar þú setur sykurmörkin, og stattu við hana.
Ágirnd og græðgi

Ein af dauðasyndunum er græðgi og önnur er ágirnd. Munurinn er, að græðgi snýst um mat, en ágirnd snýst um peninga. Hér á landi er orðið græðgi oft notað um hvort tveggja. Ég er sekur um það eins og sumir fleiri. Við höfum okkur það til afsökunar, að við erum að tala um mjög hátt og alvarlegt stig ágirndar. Okkur finnst orðið ekki ná yfir viðþolsleysi þeirra, sem kölluðu hrun yfir þjóðina. Þannig höfum við notað hugtakið græðgi sem hástig af hugtakinu ágirnd. Raunar vil ég losna úr þessum misskilningi, taka upp rétta orðið. En þegar til kastanna kemur, finnst mér betra að tala um græðgi.
Búsáhaldabyltingin dó

Nú er svo langt liðið frá búsáhaldabyltingunni, að fullyrða má, að lítið sé eftir af henni. Hún fleytti til valda vinstri stjórn, sem kom þjóðarhag í gang, en síðan lítið meir. Gamla Ísland var endurreist með göllum þess, en Nýja Ísland var andvana fætt. Hér stjórna enn bankabófar og kvótabófar bak við tjöldin og hrunbófar Sjálfstæðisflokksins stjórna Alþingi. Byltingin dó, því að Nýja Ísland var og er of fámennt. Sjálfstæðisflokkurinn hefur meira fylgi en stjórnarflokkarnir, sem hafa meira fylgi en nýir flokkar samanlagt. Þjóðin vill einfaldlega ekki endurbætur og hallar sér að gömlum kúgurum.
Hver passar makrílinn?

Ríki og ríkjabandalög við Atlantshafið austanvert deila fast um rétt til að veiða makríl. Þar togast á hagsmunir, sem veifa þeim rökum, sem handhæg eru hverju sinni. Sumir vilja miða við veiðireynslu, aðrir við breytingar á flökkulífi makríls. Enginn sátt hefur náðst og hver étur úr sínum poka. Það hefur leitt til mikillar ofveiði á makríl. Hver málsaðili setur sér mörk, sem eru fáránlega há. Enginn gætir hagsmuna makrílstofnsins. Hver verður sigur manna, ef stofninn fer eins og þorskstofninn við Nýfundnaland? Þá tapa allir og málið leysist á einfaldan hátt. Enginn spyr: Hver passar makrílinn?
Formannsvandinn

Samfylkingin á við formannsvanda að stríða. Enginn sjálfgerður eftirmaður Jóhönnu er í augsýn. Árni Páll Árnason segist vilja djobbið, en hann er í röngum flokki, á að vera í bankabófadeild Sjálfstæðisflokksins. Guðbjartur Hannesson virðist traustur og æsingalaus í sjónvarpi, en orðinn fullgamall í hettunni. Össur Skarphéðinsson vill ekki djobbið, þekkir sín takmörk. Dagur B. Eggertsson kemur að mörgu leyti vel fyrir, talar við kjósendur á fésbók. Þarf samt að einfalda mál sitt í sjónvarpi, svo hann skiljist. Svo er hann varaformaður, sem gefur honum forskot. En hvar eru konurnar í flokknum?
Ótal nöfn á sykri

Á umbúðum erlendra matvæli má sjá ýmis nöfn á sykri. Gættu þín á þeim öllum:

Beet sugar, brown sugar, cane sugar, corn syrup, dextrose, fructose, glucose, honey, lactose, maltodextrin, mannitol, maple sugar, maple syrup, molasses, rice sugar, sorbitol, sucrose, turbinado sugar. Tilgangur allra þessara nafna er að auðvelda framleiðanda vörunnar að draga úr vitneskju notenda um sykurmagn vörunnar. Þau eru tilraun til að draga úr tilfinningu þinni fyrir, að hætta sé á ferðum. Allt er þetta sykur, sem bætt er út í matvæli til að gera þau söluhæf í geðveikum heimi, sem gengur fyrir sykri.
Að hafa peningavit

Þjóðverjar haga fjármálum sínum svo vel, að menn borga þeim fé fyrir að fá að lána þeim. Skuldatryggingaálagið er neikvætt, sem er einsdæmi í hinum vestræna heimi. Aðrir hafa lifað á að safna skuldum, þar á meðal Íslendingar fram til ársins 2008, er Davíðsbólan mikla sprakk. Þjóðverjar standa traust og fyrirgefa Íslendingum að hafa brennt þýzku fé í sukki. Munu ekki haggast, þótt fleiri rúlli en Grikkir. Aðeins vegna öryggis Þýzkalands hefur evran lítt fallið í verði í stórsjóum fjármálanna. Aðeins eitt ríki fagnar minna atvinnuleysi en ríki Angelu Merkel, það er ríki Jóhönnu Sigurðardóttur.
Fimm milljarða lygi

Með nýjasta milljarðinum eru afskriftir Íslandsbanka af skuldum Moggans komnar yfir fimm milljarða. Banki á framfæri ríkis og skattgreiðenda leyfir sér að taka á þennan hátt forustu í mestu sjónhverfingum, sem haldið er að fólki um þessar mundir. Mogginn er staurblint áróðursrit kvótagreifa, sem eru helztu óvinir þjóðarinnar um þessar mundir. Allir, sem taka upp varnir fyrir þjóðina í orrahríð kvótagreifanna, sæta árásum og illmælum Moggans. Þetta er bezta dæmið um, að ekkert breyttist við þriggja ára stjórn annarra flokka. Bófaflokkur sjálfstæðismanna heldur samt fast um stjórnartaumana.
Þú borgar ofurtap Moggans

Í annað sinn afskrifar Íslandsbanki stjarnfræðilegt tap Moggans. Að þessu sinni var tæpur milljarður strikaður út. Þannig er elzta sorprit landsins kostað af bankabófum, sem kostaðir eru af ríkissjóði, sem kostaður er af skattgreiðendum. Er kerfið enn rekið af Sjálfstæðisflokknum, þrátt fyrir stjórnarskiptin 2009? Eru gæludýr okkar enn kvótagreifar og bankagreifar, sem halda Mogganum á floti milli afskrifta? Er í lagi, að sorprit hinna fáu og voldugu sé kostað af skattgreiðendum? Eru kvótagreifarnir ekki einfærir um að standa undir milljón króna lygi dagsins? Hvað eiga þau ósköp að þýða?
Fákænska Alþingis

Hafi Alþingi ekki getað orðað ákvörðun sína um þjóðaratkvæði um stjórnarskrá 20. október, er það meira en handvömm. Verði Alþingi að koma saman til að skera úr um, hvort 20. október gildi, verður það enn einu sinni að athlægi. Og lítt dugar að gefa sér, að Hæstiréttur muni ekki ógilda þjóðaratkvæði af tæknilegri ástæðu. Sællar minningar ógilti hann áður þjóðarkosninguna um stjórnlagaráð. Þóknist Hæstarétti aftur að gleðja Sjálfstæðisflokkinn, mun hann gera það. Bezt er að ákveða nýjan dag, sem yrði þá skýr og skotheldur. Jafnframt þarf stjórnarliðið að taka sér tak, séu þar einhverjir ekki fífl.
Útkoman er alltaf eins

Niðurstaðan er alltaf sú sama, hvernig sem mælt er. Atvinnleysi eða skráð atvinnuleysi eða meint atvinnuleysi hefur minnkað ört síðustu tvö ár. Hvort sem menn taka brottflutta eða aðflutta með í reikninginn. Vinnumálastofnun segir það vera komið niður í 4,8%. Hvort sem menn trúa því eða ekki, þá er staðreyndin sú, að það hefur minnkað verulega. Er þá mælt á sama hátt í bæði skipti. Vilji menn frekar trúa mælingum Hagstofunnar, hafa tölur tímabilsins lækkað á sama hátt. Samt er engin verktaka í stóriðju, jarðgöngum, vegagerð, hátæknispítala né öðrum ofsadýrum gæluverkefnum, sem lýðskrumarar heimta.
Orðhenglar eftir aðstæðum

Óvart lýsti Sigurður Líndal því vel. Þegar Sjálfstæðisflokkurinn er ósáttur við úrslit kosninga, má ógilda þær tæknilega, því að smámunasemi verður “að eiga sinn sess”. Þegar hann hins vegar er sáttur, má ekki ógilda þær, því að þá er tæknihliðin bara “eitthvað til að andskotast í.” Geðþóttinn á semsagt að ráða og orðhengilsháttur ræður úrslitum á hvorn veginn sem er. Þetta er einmitt lagatæknin, sem háskólinn kennir í stað lögfræði. Hæstiréttur gerði rosaleg mistök, þegar hann ógilti kosningar til stjórnlagaþings. Rökin koma nú í bak hans, er öryrkjar heimta ógildingu forsetakosninga af sömu ástæðu.
Stóri bróðir rumskar

Stóri bróðir slær fast í borðið. Innanríkisráðherra segir útilokað að úthýsa Reykjavíkurflugvelli án samþykkis ríkisins. Segir ranglega, að meirihluti borgarbúa vilji halda flugvellinum í Vatnsmýri. Vellinum var einmitt vísað burt í atkvæðagreiðslu. Borgarstjórn er einfær um að lesa hug borgarbúa án aðstoðar Stóra bróður. En staðreyndir flækjast ekki fyrir Ögmundi Jónassyni fremur en öðrum sölumönnum pólitískrar snákaolíu. Lengi hefur legið fyrir, að flugvellinum yrði úthýst árið 2016. Ríkið hefði fyrir löngu átt að finna vellinum nýjan stað. Stóri bróðir getur sjálfum sér kennt um andvaraleysið.
Hryðjuverka-Valitor

Stöðva þarf rekstur greiðslukortafyrirtækisins Valitor. Komið hefur í ljós, að þetta er hryðjuverka-fyrirtæki, sem tekur að sér að reyna að koma rekstri á hvolf. Ekki er þolandi, að einhver stórpólitískur Viðar Þorkelsson sitji tímunum saman við að flokka fyrirtæki í “Ku Klux Klan er gott”, “DataCell er vont” og svo framvegis. Gera verður þá kröfu til Eurocard og Visa, að þau skipti ekki við hættulegt fyrirtæki, sem á morgun getur neitað að afhenda þér innkomnar greiðslur, samkvæmt pöntun hryðjuverka-ríkis. Ekkert pláss er í lýðræði fyrir terror af því tagi. Burt með pólitík og hryðjuverk Valitor.